La regidoria de Cultura presenta la programació trimestral de la tardor
05 de setembre 2019

![](/media/tf0magdn/92c_cultura_otono-2.jpg)  
  

La delegació de Cultura de l'Ajuntament de Sagunt ha presentat este matí la programació trimestral de tardor per als mesos d'octubre, novembre i desembre de 2019 que destaca per la qualitat dels nombrosos actes per a tots els públics. Així, els dos nuclis municipals de Sagunt i Port de Sagunt acolliran en diferents espais un total de 10 obres teatrals, 17 actuacions musicals, 10 exposicions i la projecció de 6 pel·lícules.

  

La regidora de Cultura, Asun Moll, ha explicat que esta programació és una continuïtat del treball que, fins al moment, s'estava realitzant, tractant d'atendre totes les demandes culturals que engloben música, art, teatre i cinema. “**He de dir que es tracta de la programació directa que fa el departament de Cultura, al marge d'altres actes que es gestionen i que estan relacionats amb la gestió dels cinc locals que oferim per a l'ús d'associacions de la nostra ciutat**”, aclarix la delegada, qui també ha volgut agrair la labor que es fa des del departament de Cultura per crear una programació tan variada i diversa.

  

D'altra banda, l'alcalde de Sagunt, Darío Moreno, ha assegurat que esperen que la programació siga un èxit i anima a tots a participar. També ha destacat l'àmplia oferta d'artistes locals de l'agenda cultural, ja que **"considerem que és un aspecte molt important que ja s'anava potenciant i que el nou Equip de Govern continuarà fent**". Un altre dels objectius, explica l'alcalde, és democratitzar la cultura, acostar-la a tots els ciutadans i, per això, per a esta programació s'han inclòs noves localitzacions on es realitzaran les activitats. “**Creiem que la cultura ha d'estar a l'abast de tot el món, que la gent s'acoste i la conega**”, ressalta Darío Moreno, qui també parla de la importància de donar a conéixer el talent que hi ha a la ciutat.

  

En esta mateixa línia, l'alcalde explica que la intenció no és solament apropar la cultura, sinó fer-ho en espais que mostren el patrimoni del municipi; **“algunes activitats es realitzen en espais que són especialment valuosos pel seu caràcter històric i monumental, i hem d'utilitzar l'agenda cultural no solament com una manera d'entreteniment per als veïns, sinó perquè gent de fora vinga, conega als nostres artistes, però també la nostra ciutat**”.

  

**Teatre**

  

Quant a les representacions teatrals seran un total de 10 obres, tant en castellà com en valencià, les que es podran gaudir els pròxims mesos tant en el Port de Sagunt com a Sagunt. Destaca especialment l'obra l_’Electe_, del grup Horta Teatre que està format per dos dels millors actors valencians del moment com són José Manuel Casany i Alfred Picó, rostres coneguts per la seua assídua aparició en televisió local.

  

Així mateix, i com és habitual, també hi ha una forta aposta per les creacions d'artistes i grups locals com, per exemple, l'obra dirigida per Víctor Sánchez i interpretada pel grup Wichita sota el títol _What is love? Baby don’t hurt me_. Destaca, també la representació _Piedra y encrucijada_, del conegut director i escriptor Paco Zarzoso, de la mà de la companyia Hongaresa Teatre.

  

Els més xicotets també podran gaudir del teatre amb la XXVII edició del Festival de Titelles, que se celebra en les vacances escolars de Nadal.

  

**Música**

  

L'agenda musical s'obri enguany amb el recital del Premi Internacional de Piano de València Iturbi d’Elza Kolodin, primera guanyadora del premi amb la qual es rememoren les 20 edicions que enguany complix el concurs. En total seran 17 actuacions les que es podran gaudir este trimestre, moltes d'elles d'artistes valencians com la trobada de dolçainers de Sagunt i d’Alfarb, el FolkaSagunt o l'actuació del cantautor Pau Alabajos el 19 d'octubre. Enguany, a més, hi haurà dos concerts de piano com és el d'Antonio Galera que s'emmarca en el cicle #PianodeBegonya.

  

Un any més es podrà gaudir del cicle de música antiga MuSAS, que enguany celebra la seua cinquena edició i que es basa a unir la música amb els espais de patrimoni del municipi. Destaquen les audicions escolars Educamúsica per als més xicotets, una jornada que se celebrarà en horari escolar.

  

Les agrupacions locals Societat Musical Lira Saguntina i la Unió Musical Portenya, també oferiran concerts a l'aire lliure, com en la glorieta, o en altres espais com el Teatre de Begoña o l'Auditori Joaquín Rodrigo de Sagunt.

  

**Cinema**

  

Donat el bon acolliment dels cicles de cinema del Centre Cultural Mario Monreal, continuen els ‘Diumenges de cinema’ amb la projecció de 6 pel·lícules. Les protagonistes seran dones amb el cicle ‘Cinema en femení’, tant en castellà com en valencià, amb pel·lícules com _Thelma i Louise,_ o _La Calumnia_. D'altra banda, el departament de Cultura col·labora amb el departament de Joventut amb el festival Novembre Negre.

  

**Exposicions**

  

Quant a les exposicions, són 10 les que s'han programat per a el trimestre vinent, les que es distribuïxen entre la Casa Municipal de Cultura, el Centre Cultural Mario Monreal i la Sala d'Exposicions Fundació Bancaixa, que ja acull l'exposició de la Diputació de València _Dones en marxa_. Els interessats podran contemplar exposicions de pintura i fotografia, entre les quals es troben algunes com a _Antigüedades y metáforas_, d'Ágora Puerto Cultural, el tradicional Grup Fotogràfico Arse amb l'obra _Diversitat i respecte_, o l_'Homenaje_ _Damian Gonçalves_ del Forum de Creadores del Camp de Morvedre.

  

La primera de les exposicions s'inaugura esta mateixa vesprada, 5 de setembre, en el Centre Cultural Mario Monreal, a partir de les 19 hores, de Sento Forment amb la seua obra _Retrospectiva: Reconstruint el caos_.

  

​És important recordar que per a algunes de les activitats és necessària entrada, les quals es podran adquirir de manera anticipada a partir del 30 de setembre en [www.servientradas.com](https://www.servientradas.com/index.html) o bé en taquilla el mateix dia de la funció una hora abans.  

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-cultura-presenta-la-programacio-trimestral-de-la-tardor/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-cultura-presenta-la-programacio-trimestral-de-la-tardor/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-cultura-presenta-la-programacio-trimestral-de-la-tardor/ "Linked In")
*   [](mailto:?body=https://aytosagunto.es/va/actualitat/la-regidoria-de-cultura-presenta-la-programacio-trimestral-de-la-tardor/)